חמש פלטפורמות מדיה חברתית שלטו בזירה האמריקנית ב-2011: פייסבוק, טוויטר, לינקדאין, יוטיוב ובלוגים. שלושת הגדולים שולטים ביד רמה עם 87%, 86% ו-76% בהתאמה. עד כאן אין הפתעה מיוחדת. לא מפתיע גם ש-70% מכלל הנשאלים הצהירו שהם מתכוונים להגדיל השקעה ונוכחות בזירה החברתית. מה שבהחלט מעניין הוא לראות באיזה פלטפורמות מתכוונים המשווקים להשקיע במהלך 2012 וכאן התמונה מעט משתנה ונכנסים אליה פלטפורמות שלא כל כך בלטו בשנה החולפת: אחד מתוך כל חמישה נשאלים אמר שהוא מתכוון להשקיע ביוטיוב. 19% יגדילו את ההשקעה דווקא בפורומים ואילו הזירה בה יושקעו מאמצים רבים, תהיה זירת הבלוגים - 91% מהמשווקים המנוסים הצהירו שהם מתכוונים להגדיל את ההשקעה שם ו- 28% מהנשאלים, כאלה שלא עשו בה כל שימוש בשנה החולפת, הודו בפה מלא שהבלוגים יהיו על הכוונת שלהם השנה.
הסקר אף מגלה כמה תובנות מעניינות בהן אוחזים מנכ"לים ומנהלי שיווק. כך לדוגמה, ניתן לראות כי למרות שלכל אורך הקו ובכל הארגונים, מדיה חברתית מקבלת תעדוף ברור כתחום בו חייבים לעשות 'משהו', לא כולם מוכנים לשים מאחורי האמירה כסף. 57% מהמשווקים לא משקיעים כסף ישירות בפעילות, אלא רק מקצים לכך כח אדם שממילא כבר קיים במערכת ובמרבית המקרים (74%) מקצים לפעילות בין אדם לשלושה (מחדל קטן של הסוקרים: המשווקים שנדגמו לא נשאלו האם הם מפעילים סוכנות מדיה חברתית חיצונית לחברה...).